Document ID: /roh_data/filtered/fineweb-2-filterrobots_roh.jsonl.gz/59906

Durant la notg da Nadal 2019 brischa la baselgia refurmada a Herzogenbuchsee en il chantun Berna. Pertge, n’è fin ussa betg cumplettamain sclerì. Las autoritads supponan ch’igl è stà in defect tecnic u ina chandaila. Quai ch’è dentant cler: 3 mais suenter l’incendi lascha la populaziun plaunsieu encrescher per la baselgia che vegn il mument renovada.
Ils tuns dals zains mancan
Tar l’incendi è il clutger cun ils zains crudà ensemen. Intgins sa legran franc ch’i è ussa pli ruassaivel en la vischnanca. Auters dentant bitta quai ord il ritmus dal mintgadi. Ina possessura d’ina butia declera envers il schurnal regiunal da SRF ch’ils zains da mezdi sajan adina stà per ella il signal dad ir a gentar.
Da tuttas direcziuns hajan ins vesì bain il spitg da la baselgia. Quai manca ussa.
Era per las persunas che na van betg savens a mesa è quai ina sperdita declera la plevonessa Sophie Matschat. La baselgia sveglia per tuts regurdientschas cunquai che blers abitants hajan celebrà lur batten, confirmaziun ni maridaglia en questa baselgia.
A la fin dal onn duajan las lavurs da renovaziun esser cumplettadas. La finamira èsi dad arvir las portas puspè exact in onn pli tard numnadamain per la messa da Nadalnotg.
RTR HelveCHia 11:00